Veronika rätt

Veronika rätt (ladina keeles sudarium Christi 'Kristuse higirätt') on kristliku pärimusega seotud objekt, rätik, mille ulatas kaastundlik naine Veronika Jeesusele Kolgata teel; kui too pühkis oma nägu sellega, jäid rätikule imelisel viisil tema näojooned ehk Püha Pale. Veronika rätt on katoliku kiriku üks tähtsamaid reliikviaid; selle pärimusega seostatakse tervet rida katoliku kirikus austatavaid pühapilte ja nende koopiaid (õigeusu kirikus vastab sellele Kristuse kätetatehtud pühakuju, kreeka keeles acheiropoieton 'tehtud ilma käeta', ja selle järgi loodud ikoonid).Veronika. - Ökumenisches Heiligenlexikon

Kunstis on Veronika rätt harduspiltide hulka kuuluv pildisüžee, mis kujutab Kristuse portreed koos okaskrooniga, haavadega ja ristikujulise aupaistega valgel rätikul, sageli koos püha Veronikaga, kes seda nurkadest hoiab. Mõnikord on see koos ristiga või ümbritsetuna Kristuse kannatusriistadest, mõnikord Valumehe juures ühena kannatusloo atribuutidest.

Jeruusalemma Via dolorosa protsessioonil on kuues peatus pühendatud Veronikale ja Kristuse püha palge austamiseleK. Soom. Kannatanud Pontius Pilaatuse all, risti löödud, surnud ja maha maetud – ristitee. - Eesti Kirik, 01.04.2015.

 Motiivi ajaloost 
Evangeeliumides Veronika nimi ei esine. Lähim kirjalik viide on lugu veritõbisest naisest, kes paranes puudutades Jeesuse mantli õmblust (Matteuse 9:20–22Matteuse evangeelium 9. - piibel.net; Markuse 5:25–34Markuse evangeelium 5. - piibel.net; Luuka 8:43–48Luuka evangeelium 8. - piibel.net); apokrüüfilises Nikodeemuse evangeeliumis öeldakse selle naise nimi olevat Berenike. Veronika nime päritolu on tõlgendatud ka vera icon – milles on kokku pandud ladinakeelne vera 'tõeline' ja kreekakeelne Εικών 'ikoon', 'kuju' – 'tõeline kujutis'Saint Veronica: The Iconography. - christianiconography.info.

11. sajandist pärineb lugu, kuidas Kristus andis Veronikale ise oma näo kujutisega rätiku ja Veronika ravis sellega terveks Tiberiuse. Rätile näo imelise ilmumise pärimus ühendati Kristuse kannatusloo ja ristiteega Roger d'Argenteuil' prantsuskeelses piiblis 13. sajandil ja levis 14. sajandi algul, kui üksikisiku vagaduse keskmesse tõusis kontemplatsioon Kristuse elu ja kannatuste üle. Sellest perioodist ilmuvad Veronika räti kujutistele okaskroon, haavad, veri ja näos väljenduv valu.Antlitz, heiliges. - Realllexikon der Deutschen Kunstgeschichte

 Ikonograafia 
Veronika räti motiiv võib olla kujutatud nii maalil kui ka skulptuurina. Maalidel ei kandu tekstiili kurrud ja voldid näo kujutisele üle. Skulptuuride puhul on Kristuse pale räti pinnale kujundatud reljeefina. Rätik võib olla kujutatud kas kuhugi riputatuna, seda võib hoida kas püha Veronika ise või kannavad seda inglid.

 Maalidel  

 Skulptuuris 

 Eesti kunstis 
Veronika räti kujutis on lõigatud Tallinna raekoja raesaali noorema bürgermeistrite pingi külgtoele, selle hiljem juurde monteeritud kõrgendusele. Kristuse pea koos kettakujulise, pealelõigatud ristikujutisega aupaistega, mille taga paistavad rätivoldid, on lahendatud kõrgreljeefina. Rätti ülanurkadest hoidev väike figuur on andnud skulptuurile hüüdnime "Kuulataja". Skulptuur on 43 cm kõrgune ja selle algne polükroomia on säilinud. Villem Raam on selle dateerinud rae arveraamatute teate põhjal 1460. aastasse.V. Raam. Gooti puuskulptuur Eestis. Tallinn, 1976, lk 34

 Vaata ka 
 Acheiropoieton
 Mandylion
 Torino surilina

 Viited 

 Välislingid 
 Antlitz, heiliges. - Realllexikon der Deutschen Kunstgeschichte

Kategooria:Kristlik ikonograafia